**Predkladacia správa**

Ministerstvo životného prostredia SR vypracovalo a vláda Slovenskej republiky svojím uznesením č. 22 z 18. januára 2012 schválila Národný akčný plán pre zelené verejné obstarávanie v Slovenskej republike na roky 2011 až 2015 (ďalej len NAP GPP II).

Strategickým cieľom NAP GPP II je z*výšiť podiel uplatňovania GPP v SR na úrovni ústredných orgánov štátnej správy (ÚOŠS) na 65 % a na úrovni samosprávnych krajov a  miest na 50 % do roku 2015.*

Uznesením vlády Slovenskej republiky č. 22/2012 v bode B.4. uložila vláda ministrom a predsedom ostatných ústredných orgánov štátnej správy SR *„uplatňovať princípy zeleného verejného obstarávania v rámci svojej pôsobnosti“* , a v bode B.5. *„spolupracovať pri plnení úloh, obsiahnutých v Národnom akčnom pláne pre zelené verejné obstarávanie v SR na roky 2011 – 2015“*. V bodoch C.1. a C.2. sú rovnaké úlohy odporúčané predsedom samosprávnych krajov a predsedovi ZMOS.

V bode B.2. tohto uznesenia vláda uložila *ministrovi životného prostredia v spolupráci s ministrami a predsedami ostatných ústredných orgánov štátnej správy SR predkladať na rokovanie vlády každoročne do 30. júna pravidelné informácie o implementácii Národného akčného plánu pre zelené verejné obstarávanie v SR na roky 2011 až 2015 za aktuálny rok*.

Pre naplnenie bodu B.2. uznesenia vlády SR č. 22/2012 pripravila Slovenská agentúra životného prostredia v spolupráci s Ministerstvom životného prostredia Slovenskej republiky dotazník, ktorého cieľom bolo monitorovať úroveň začleňovania environmentálnych požiadaviek do verejných zákaziek. Výsledky monitorovania a hodnotenia boli podkladom pre predkladaný materiál a stanú sa tiež súčasťou monitorovacej správy, ktorú má Slovenská republika povinnosť každoročne predkladať Európskej komisii.

V rámci prieskumu pre potreby monitorovania a hodnotenia úrovne zeleného verejného obstarávania v Slovenskej republike za rok 2013 sme oslovili 992 subjektov (ústredné orgány štátnej správy a im podriadené organizácie, samosprávne kraje a im podriadené organizácie a mestá a mestské časti Bratislavy a Košíc), z ktorých na dotazník odpovedalo 576 subjektov. Z odpovedí respondentov vyplynulo, že 24 organizácií neposkytlo údaje, potrebné na vyhodnotenie. Z 576 subjektov, ktoré poskytli relevantné údaje, odpovedalo 303 ústredných orgánov štátnej správy a im podriadených organizácií vrátane obstarávateľov a 273 samosprávnych krajov, im podriadených organizácií, miest a mestských častí. Environmentálne charakteristiky v procese verejného obstarávania uplatnilo 255 ústredných orgánov štátnej správy a im podriadených organizácií a 200 samosprávnych krajov, im podriadených organizácií, miest/mestských častí Bratislavy a Košíc.

Celkom sa v roku 2013 zrealizovalo 213 925 zákaziek na dodávky tovaru, služieb a stavebných prác v hodnote 3 201 867 588,27 EUR. V rámci realizovaných zákaziek boli uplatnené environmentálne charakteristiky celkom v 12 046 zelených zákazkách v hodnote 1 723 095 820,52 EUR.

Priemerná úroveň uplatňovania princípov GPP v SR bola stanovená na základe 2 indikátorov:

*Indikátor 1* = % GPP z celkového verejného obstarávania vo väzbe na počet zákaziek (uzatvorených zmlúv a objednávok).

*Indikátor 2* = % GPP z celkového verejného obstarávania vo väzbe na hodnotu uskutočnených zákaziek (uzatvorených zmlúv a objednávok s DPH).

**Na základe indikátora 1 bola vyhodnotená priemerná úroveň GPP 5,6% a na základe indikátora 2 dosiahla priemerná úroveň GPP 53,8%.**

Aj napriek tomu, že výsledky, dosiahnuté za rok 2013, sú v medziročnom porovnaní priaznivé – Indikátor 1 vzrástol o 0,6 percentuálneho bodu (ďalej p. b.) na 5,6% a Indikátor 2 vzrástol medziročne o 33,2 p. b. na 53,8% - budeme pokračovať v dobre nastavených činnostiach (vzdelávanie verejných obstarávateľov a obstarávateľov, poskytovanie informácií o GPP, spolupráca s EK a inými členskými štátmi v oblasti GPP a ostatné) s cieľom dosiahnuť v roku 2015 úroveň 65% zelených zákaziek na všetkých zákazkách vo verejnom obstarávaní na úrovni ústredných orgánov štátnej správy a im podriadených organizácií a 50% na úrovni samosprávnych krajov, im podriadených organizácií a miest v SR.

Významnou zmenou, ktorá ovplyvnila monitorovanie a hodnotenie úrovne GPP v SR bolo prijatie zákon 345/2012 Z. z. o niektorých opatreniach v miestnej štátnej správe, v zmysle ktorého s účinnosťou od 1. januára 2014 boli zrušené krajské školské, stavebné, pozemkové, lesné a katastrálne úrady, krajské úrady životného prostredia, krajské úrady pre cestnú dopravu a pozemné komunikácie a územné vojenské správy; ako aj zákona č. 180/20132 Z. z. o organizácii miestnej štátnej správy a o zmene a doplnení niektorých zákonov, ktorým boli s účinnosťou od 1. októbra 2013 zrušené obvodné pozemkové, lesné úrady, obvodné úrady životného prostredia, obvodné úrady pre cestnú dopravu a pozemné komunikácie a správy katastra. Agenda špecializovanej štátnej správy prešla pod novozriadené okresné úrady v pôsobnosti Ministerstva vnútra SR. Zamestnanci, ktorí sa venovali verejnému obstarávaniu a boli vyškolení v oblasti zeleného verejného obstarávania v uplynulých rokoch, už v mnohých prípadoch nepracujú - po zrušení špecializovanej štátnej správy - v oblasti verejného obstarávania, čo sa do istej miery môže prejaviť ako spomaľujúci prvok v procese uplatňovania environmentálnych charakteristík vo verejnom obstarávaní.

Informáciu o implementácii Národného akčného plánu pre zelené verejné obstarávanie na roky 2011 až 2015 za rok 2013 predkladáme na rokovanie Hospodárskej a sociálnej rady Slovenskej republiky na základe Plánu práce Hospodárskej a sociálnej rady Slovenskej republiky na rok 2014.

Materiál má informatívny charakter, z tohto dôvodu nebol predložený na medzirezortné pripomienkové konanie.

Predložený materiál nemá negatívny vplyv na rozpočet verejnej správy, podnikateľské prostredie, životné prostredie, negatívne sociálne vplyvy,  ani negatívny vplyv na informatizáciu spoločnosti.